โรงตึ๊งรัฐขอโอดี500ล.ขยายงาน
โรงรับจำนำรัฐเปิดโอดีแบงก์ออมสิน 500 ล้าน ตุนเงินขยายงาน พร้อมพลิกโฉมเป็นโรงรับจำนำดิจิทัล
30 ส.ค. 2559

โรงรับจำนำรัฐเปิดโอดีแบงก์ออมสิน 500 ล้าน ตุนเงินขยายงาน พร้อมพลิกโฉมเป็นโรงรับจำนำดิจิทัล
นายมานะ เกลี้ยงทอง ผู้อำนวยการสำนักงานธนานุเคราะห์ (โรงรับจำนำ ของรัฐ) เปิดเผยว่า เมื่อเร็วๆ นี้ได้เปิดบัญชีเงินเบิกเงินเกินบัญชี (โอดี) กับธนาคารออมสิน วงเงิน 500 ล้านบาท เพื่อรองรับการให้บริการประชาชนในการนำสินทรัพย์มาจำนำ รวมทั้งเตรียมพัฒนาสาขา ด้วยการนำระบบดิจิทัลมาใช้ และเปิดสาขาเพิ่มอีก 3 แห่งที่ จ.ลำพูน สุราษฎร์ธานี และอุดรธานี แต่ละสาขาใช้เงินทุนประมาณ 30 ล้านบาท จากปัจจุบันมีสาขา 35 แห่ง
"ครึ่งปีหลังคาดว่าจะมีธุรกิจรับจำนำเพิ่มจากครึ่งปีแรกที่มีผู้มาจำนำสินทรัพย์ประมาณ 3.67 แสนคน เพิ่มขึ้น 6% มีมูลค่าทรัพย์สินรวม 5,210 บาท เพิ่มขึ้น 13%" นายมานะ กล่าว
นอกจากนี้ ปัจจุบันมีลูกค้ามาไถ่ถอนสินทรัพย์ออกไปเพิ่มขึ้น 13.5% แต่ไม่ได้เกิดจากเศรษฐกิจดีขึ้น แต่เพราะขณะนี้ราคาทองคำสูงขึ้น ประชาชนจึงเลือกไถ่ถอนทองคำออกไปเพื่อขายขาดให้กับร้านจำหน่ายทองคำแทน รวมทั้งมี ช่องทางการเข้าถึงเงินมากขึ้น ทั้งบัตรกดเงินสด สินเชื่อส่วนบุคคล และบัตรเครดิตต่างๆ ทำให้ลูกค้าไม่ค่อยจะนิยมมา โรงรับจำนำ
ทั้งนี้ โรงรับจำนำได้ปรับภาพลักษณ์บริการให้เหมือนธนาคารพาณิชย์มากขึ้น โดยเตรียมจะพัฒนาระบบให้ผู้จำนำสินทรัพย์จ่ายดอกเบี้ยได้ทุกสาขา หรือจ่ายดอกเบี้ยได้ที่เคาน์เตอร์เซอร์วิส โดยไม่จำเป็นต้องไปจ่ายที่สาขาที่จำนำสินทรัพย์ไว้
ภาพประกอบข่าว